# Høringssvar fra Handicaprådet til forslag om lukning af Bofællesskabet Miravænget

------------------------------------------

Velfærdsudvalget: Torsdag den 19. januar 2017

Mødesag: 3. VFU/ØU/KB - Lukning af Bofællesskabet Miravænget

Vi takker for, at mødesagen er sendt til høring til Handicaprådet.

DHs brugerrepræsentanter i Handicaprådet har følgende kommentarer til sagen.

***Vi har læst mødesagen. Vi har ingen kommentarer til lukning af Bofællesskabet Miravænget.***

En brugerrepræsentant fra Handicaprådet har besøgt Miravænget. Et meget hyggeligt botilbud.

Vi er dog enige med Socialtilsynets vurdering i, at Miravænget er utidssvarende, med alt for små værelser og deletoilet/bad for to, og manglende personaletoilet. Det går jo slet ikke i dag.

Det er forståeligt, at der ikke er venteliste til dette botilbud. Det er også forståeligt, at det kan være svært at få ansat fagligt personale. Som det fremgår af mødesagen, så er der plads til 4 beboere, men der er pt. kun 2 tilbage. Det betyder, at kommunen betaler tomgangshusleje for 2 pladser.

Vi har bemærket os, at de to tilbageblevne beboere, og deres pårørende er blevet orienteret om en evt. forestående lukning af Miravænget. Der drøftes og planlægges andre bomuligheder med de to beboere og deres pårørende. Så de er forberedte på nye bomuligheder.

Som det fremgår af mødesagen, så har Landsforeningen LEV været involveret i etableringen af Miravænget fra starten med indflytning oktober 1988.

Bofællesskabet blev etableret ved sammenlægning af to beboelseslejemål.

Det er helt korrekt gengivet i denne mødesag, at Landsforeningen LEV i 2012 indgik en aftale med udlejeren af Miravænget om, at hverken LEV, beboerne eller Albertslund Kommune er forpligtede til at tilbageføre rækkehusene til 2 separate lejemål ved fraflytning eller betale for en reetablering.

Det betyder, at det er udlejer, som skal reetablere Miravænget til to enkeltstående lejemål, og ikke Albertslund Kommune.

*Landsforeningen LEV har aftalepapirerne på dette.*

Med venlig hilsen

Bjarke Juul, Henrik Jess, Ottar Bingen-Jakobsen, Alice Hasselgren

DHs brugerrepræsentanter i Handicaprådet

18. januar 2017